Vlak 6-waterbeperkings vir KaapstadArgieffoto (Foto: Counselling, Pixabay) ŉ Verklaring in die provinsiale staatskoerant bevestig dat vlak 6-waterbeperkings op 1 Januarie 2018 in werking sal tree. Geen besproeiing met munisipale drinkwater sal toegelaat word nie. Munisipale water mag ook nie gebruik word om tuine nat te lei nie. Dit sluit besproeiing in van tuine, groente, landbou, sportgronde, gholfbane, kwekerye, parke en ander openbare ruimtes. Kwekerye en klante in die landboubedryf of persone wat verantwoordelik is vir geskiedkundige tuine mag aansoek doen vir vrystelling. Aldus die verklaring word die gebruik van boorgatwater vir buitegebruik, insluitend besproeiing en om tuine mee nat te lei, of om swembaddens mee te vul, sterk ontmoedig, om die grondwaterbronne te bewaar tydens die huidige droogte. Boorgatwater moet eerder vir toilette gebruik word. Alle boorgate moet ook by die Stad geregistreer word en ŉ amptelike kennisgewing van die Stad Kaapstad moet opgerig word waar die publiek dit duidelik kan sien. Alle eiendomme waar alternatiewe hulpbronne (reënwater, gryswater, behandelde rioolwater en fonteinwater) gebruik word, moet ook ŉ duidelike kennisgewing aanbring. Swembaddens mag glad nie met munisipale water opgevul word nie, selfs al het die swembad ŉ bedekking op. Die gebruik van draagbare of tydelike swembaddens word verbied. Geen voertuie (insluitend taxis), sleepwaens, karavane en bote mag met munisipale drinkwater gewas word nie. Die voertuie mag slegs met nie-drinkbare water gewas word of verkieslik deur waterlose of droogskoonmaak-produkte. Dit is van toepassing op alle verbruikers, insluitend formele en informele karwasserye. Geen plaveisel of ander oppervlaktes mag met munisipale drinkwater afgespoel word nie. Slaghuise, voedselprosesseringsaanlegte, versorgingsfasiliteite, diereskuilings en ander bedrywe met spesiale behoeftes moet aansoek doen vir vrystelling. Munisipale water mag ook nie gebruik word vir ornamentele waterfonteine of spuitfonteine nie. Verbruikers word aangemoedig om waterdoeltreffende onderdele te installeer en van tegnologie gebruik te maak om die waterverbruik by alle krane, storte en ander loodgieterkomponente te beperk. Beperkings vir alle residensiële verbruikers Alle inwoners mag nie meer as 87.5 liter munisipale drinkwater per persoon per dag gebruik nie, ongeag of jy by die huis, werk of iewers anders is. ŉ Huis met vier inwoners word dus beperk tot ongeveer 10 500 liter per maand. Huise wat meer as 10 500 liter munisipale drinkwater per maand gebruik, kan vervolg word. Eiendomme waar daar meer inwoners is en hoër verbruik vereis word, word aangeraai om aansoek te doen vir ŉ verhoogde kwota. Woonstelle en behuisingskomplekse wat meer as 10 500 liter munisipale drinkwater per maand gebruik, sal ook moontlik boetes opgelê word. Ontwikkelings waar die getal inwoners ŉ groter hoeveelheid water per maand vereis, word versoek om aansoek te doen vir ŉ verhoogde kwota. Inwoners word aangemoedig om toilette slegs met gryswater, reënwater of ander nie-drinkbare water te spoel. Nie-residensiële verbruikers Alle nie-residensiële eiendomme (d.w.s. kommersiële en nywerheidseiendomme, skole, klubs en instansies) moet verseker dat hul maandelikse verbruik met 45% verminder word, in vergelyking met dieselfde tydperk in 2015 (voor die droogte). Alle landbouverbruikers moet seker maak dat hul maandelikse verbruik van munisipale drinkwater met 60% verminder word, in vergelyking met dieselfde tydperk in 2015 (voor die droogte). Spuitparke word nie toegelaat nie. Geen nuwe tuine of sportgronde mag aangelê word nie, tensy dit met nie-drinkwater besproei word. Lees die volledige verklaring. Besoek die webwerf of stuur ŉ e-pos aan [email protected]